Oliver Solberg

**Oliver Solberg** (født 2001) er en svensk-norsk rallyfører som fra 2026 konkurrerer i rally-VM for Toyota Gazoo Racing.

## Bakgrunn og tidlig karriere
### Familie
Solberg er sønn av norske Petter Solberg og svenske Pernilla Solberg, og har både svensk og norsk statsborgerskap. Han er født i Norge, men tilbrakte sine første år i Monaco. Siden 2009 har han bodd i Mitandersfors nær den svensk-norske grensen i Sverige.

Hans far er tidligere verdensmester både i rally og rallycross, mens hans mor har kjørt flere VM-løp, kom på andreplass i det svenske rallymesterskapet i 1999, og vant NM i rally i gruppe N i 2000. Fra 2024 til 2026 er hans mor president i det internasjonale bilsportforbundets rally VM-kommisjon.

Også hans morfar Per-Inge Walfridson og onkel Henning Solberg var og er erfarne rally- og rallycrossførere.

### Tidlig karriere
Solberg startet sin profesjonelle rallykarriere som 15-åring i 2017.

På grunn av hans unge alder konkurrerte han først i rallymesterskapet i Latvia under latvisk lisens, fordi aldersgrensen der er lavere enn i Norge og Sverige. Solberg deltok i R2-klassen i mesterskapet i to år, og avsluttet sin andre sesong på andreplass i kategoriene LRC3 and U28, bak den europeiske mesteren Mārtiņš Sesks.

I 2019 steg han opp i R5-klassen, der han til slutt vant mesterskapet.

I 2017 debuterte Solberg også som tidenes yngste deltaker i Supercar-klassen i rallycross-serien RallyX Nordic. Solberg endte på en tredjeplass i en Citroën DS3 som han hadde lånt av faren. Solberg returnerte til mesterskapet i 2018 og tok en tredjeplass sammenlagt.

Høsten 2017 begynte Solberg på den franske racingskolen Le Monde i Le Mans. Fra 2017 var han også en del av det svenske juniorlandslaget i rally.

I 2019 deltok Solberg også i det amerikanske rallymesterskapet for Subaru Motorsports, der han kjørte seks av ni runder. Han vant tre av disse og tok dermed en tredjeplass bak Subarus David Higgins og Barry McKenna.

## Verdensmesterskapet i rally

I 2020 fikk Solberg plass på fabrikklaget til Škoda. Han debuterte i Rally Sverige i februar samme år, og endte sitt første løp på en femteplass i WRC3-klassen. Han fortsatte sesongen med å kjøre utvalgte runder i WRC2 og WRC3, og vant samtidig juniorklassen i rally-EM samme år.

I 2021 signerte Solberg en 2-årig avtale med Hyundai Motorsport for å kjøre en full WRC2-sesong. I løpet av sesongen kjørte han imidlertid også flere runder i toppklassen, og endte med en 7. plass på debuten i en Rally1-bil i Rally Finland.

I 2022 ble Solberg promotert til fabrikklaget i Hyundai for å kjøre i toppklassen på deltid. Sesongen ble imidlertid preget av tekniske problemer og flere krasj, deriblant under Rallye Monte-Carlo, Rally Kroatia og Rally Finland. Hans beste resultater ble en fjerdeplass i Rally Belgia og en femteplass i Rally New Zealand. Solberg og Hyundai skilte lag etter sesongen.

I 2023 returnerte Solberg til WRC2, og kjørte en Škoda Fabia RS Rally2 for Toksport WRT. Han tok to seiere i WRC2-klassen, i Sverige og i Sør-Amerika, og endte sesongen på en sjetteplass i sin kategori.I 2024 endte Solberg på en andreplass i WRC2-klassen, før han vant WRC2-mesterskapet i 2025. I 2025 returnerte han også til toppklassen under Rally Estonia, der han tok sin første sammenlagte seier i en Rally1-bil.

I 2026 kjører Solberg sin første, fulle sesong i toppklassen av rally-VM for Toyota Gazoo Racing.

Solberg kjører under svensk lisens.

## Race of Champions
Solberg representerte Norge sammen med sin far under Nations' Cup i Race of Champions i 2022, 2023 og 2025, og vant konkurransen som ble arrangert i Piteå, Sverige i både 2022 og 2023.

## Filmer og TV-serier
I 2019 laget Daniel Fahre dokumentarfilmen *[[Born2Drive]]* om Solberg.

Solberg var også fokus i TV-serien *Team Solberg,* som ble sendt på TVNorge i 2020 og 2022.

## Referanser


## Eksterne lenker
* 
* 
* 
*